A guerra entre as dos potencias las enfebleix tanto que os nomadas arabes d'o desierto, unificatos baixo a teocracia monoteísta d'a nueva relichión musulmana consiguen conquerir as provincias orientals d'o Imperio Román d'Orient on a mayoría d'a población no yera griega u no yera helenizata de tot (Echipto, Siria, etz..), y tot o Imperio Persián Sasanida. Os bizantins reorganizan as mugas d'o imperio con unas nuevas entidatz administrativas de caracter melitar, os temas. En os temas bi ha destinatos uns soldatos d'elite a las ordens d'un stratega y reciben como paga lotes de tierra. O tema mes antigo fue o tema Armeniaco, seguito por o tema Anatolico, Opsikión y Caravision/Cibirrotes. Por o suyo exito en aturar a los musulmans a organización de temas s'estendilla a tot o Imperio (Islas Echeyas, Balcans, Italia). En os Balcans son creyatos os temas de Tracia y Helada p'aturar a los bulgaros y eslavos.